CELEX: 62014TN0674
Language: el
Date: 2014-09-19 00:00:00
Title: Υπόθεση T-674/14: Προσφυγή της 19ης Σεπτεμβρίου 2014 — SEA κατά Επιτροπής

3.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 388/23
            
         Προσφυγή της 19ης Σεπτεμβρίου 2014 — SEA κατά Επιτροπής
   (Υπόθεση T-674/14)
   2014/C 388/29
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Società per azioni esercizi aeroportuali (SEA) (Segrate, Ιταλία) (εκπρόσωποι: F. Gatti, J.-F. Bellis, F. Di Gianni και A. Scalini, avvocati)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση C (2014) 4537 τελικό της Ευρωπαϊκής Επιτροπής, της 9ης Ιουλίου 2014, με την οποία το θεσμικό αυτό όργανο κίνησε επίσημη διαδικασία έρευνας σχετικά με την ίδρυση της Airport Handling,
            
         
               —
            
            
               να καταδικάσει την Επιτροπή στα έξοδα της παρούσας διαδικασίας.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει τρεις λόγους.
   
               1.
            
            
               Ο πρώτος λόγος αντλείται από έλλειψη αιτιολογίας της προσβαλλόμενης αποφάσεως.
               
                           —
                        
                        
                           Συναφώς, η προσφεύγουσα υποστηρίζει ότι η προσβαλλόμενη απόφαση δεν λαμβάνει υπόψη στοιχεία (για παράδειγμα, την ίδρυση ενός τραστ με σκοπό την εξασφάλιση της πλήρους διασπάσεως της οικονομικής μονάδας που αποτελούσαν η Airport Handling και η SEA Handling, εταιρία φερόμενη ως αποδέκτρια της κρατικής ενισχύσεως SA.21420) τα οποία είχαν ουσιαστική σημασία στο πλαίσιο εκδόσεως της προσβαλλόμενης αποφάσεως και για τα οποία η Επιτροπή ήταν πλήρως ενήμερη.
                        
                     
         
               2.
            
            
               Ο δεύτερος λόγος αντλείται από εσφαλμένη εφαρμογή του άρθρου 107, παράγραφος 1, ΣΛΕΕ, λόγω εσφαλμένης εκτιμήσεως σημαντικών στοιχείων και αντικειμενικών πληροφοριών τις οποίες η προσφεύγουσα έθεσε υπόψη της Επιτροπής.
               
                           —
                        
                        
                           Συναφώς, η προσφεύγουσα υποστηρίζει ότι με την προσβαλλόμενη απόφαση η Επιτροπή υπέπεσε σε πλάνη κρίνοντας ότι η Airport Handling μπορεί να θεωρηθεί οικονομικός διάδοχος της SEA Handling και ότι η εισφορά που κατέβαλε η προσφεύγουσα στην Airport Handling συνιστά κρατική ενίσχυση κατά την έννοια του άρθρου 107, παράγραφος 1, ΣΛΕΕ.
                        
                     
         
               3.
            
            
               Ο τρίτος λόγος αντλείται από προσβολή των θεμελιωδών αρχών της δικαιολογημένης εμπιστοσύνης, της χρηστής διοικήσεως, της αναλογικότητας και της απαγορεύσεως των διακρίσεων.
               
                           —
                        
                        
                           Συναφώς, η προσφεύγουσα υποστηρίζει ότι η συμπεριφορά που επέδειξαν οι υπηρεσίες της Επιτροπής καθώς και η προσβαλλόμενη απόφαση είναι προδήλως αντίθετες προς τις προαναφερθείσες αρχές της έννομης τάξεως της Ένωσης. Ειδικότερα, όσον αφορά την αρχή της αναλογικότητας, η προσφεύγουσα υποστηρίζει ότι η Επιτροπή όφειλε να έχει άρει της επιφυλάξεις της μέσω εμπεριστατωμένης αναλύσεως των πληροφοριών τις οποίες είχε παράσχει η προσφεύγουσα σε προγενέστερο στάδιο της έρευνας και όχι να εκδώσει την προσβαλλόμενη απόφαση κινήσεως της επίσημης διαδικασίας έρευνας.